REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Bro : 06-2/519-15

8. decembar 2015. godine

B e o g r a d

ZAPISNIK

30. SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 8. DECEMBRA 2015. GODINE

Na osnovu člana 70. Poslovnika Narodne skupštine Odbor za obrazovanje, nauku, tehnološki razvoj i informatičko društvo održao je sednicu.

 Sednica je počela u 11,00 časova.

 Sednici je predsedavala mr Aleksandra Jerkov, predsednica Odbora.

 Sednici su prisustvovali: Milan Knežević, Mileta Poskurica, Marko Atlagić, Irena Aleksić, Ljubiša Stojmirović, Nebojša Petrović, Anamarija Viček, Miletić Mihajlović, Ninoslav Stojadinović, Milena Bićanin, Olena Papuga i Riza Halimi, članovi Odbora.

 Sednici nisu prisustvovali: Vladimir Orlić, Nevenka Milošević, Žarko Obradović, Jelisaveta Veljković, kao ni njihovi zamenici.

 Sednici su prisustvovali predstavnici iz Ministarstva sporta: Zorica Nikodijević,sekretar i Dejan Bakić, načelnik finansija.

 Sednici su prisustvovali i predstavnici iz Ministarstva prosvete*,* nauke i tehnološkog razvoja: Vera Dondur, državni sekretar, Zoran Tubić, pomoćnik ministra za finansije, Vesna Vranjković, i Mirjana Miljojčić.

 Sednici su prisustvovali i predstavnici iz Ministarstva finansija: Mirjana Ćojbašić, pomoćnik ministra, Slavica Manojlović, rukovodilac grupe za plate i Miroslav Bunčić, samostalni savetnik.

**Na predlog predsednice Odbora, usvojen je sledeći:**

D n e v n i r e d

1. **Razmatranje Predloga zakona o budžetu Republike Srbije za 2016. godinu-razdeo 24 Ministarstvo prosvete, nauke i tehnološkog razvoja i razdeo 29 Ministarstvo omladine i sporta,** koji je podnela Vlada (broj 400-3204/15 od 4. decembra 2015. godine);

 **2. Razno**

 Prva tačka dnevnog reda: **Razmatranje Predloga zakona o budžetu Republike Srbije za 2016. godinu-razdeo 24 Ministarstvo prosvete, nauke i tehnološkog razvoja i razdeo 29 Ministarstvo omladine i sporta,** koji je podnela Vlada (broj 400-3204/15 od 4. decembra 2015. godine);

 Mirjana Ćojbašić, pomoćnik ministra finansija, na početku svog izlaganja, navela je makroekonomske pretpostavke prilikom pripreme budžeta za 2016-tu godinu, a to su: ostvareni makroekonomski i fiskalni rezultati u periodu januar-septembar 2015-te godine, makroekonomske i fiskalne projekcije za 2016-tu godinu koje su usaglašene sa revidiranim procenama međunarodnih institucija, prvenstveno MMF-om i Evropskom komisijom, mere fiskalne konsolidacije i plan strukturnih reformi koje obezbeđuju stabilnost javnih finansija i privredni rast. Osnovni cilj fiskalne konsolidacije u periodu od 2015-te do 2018-te godine je smanjenje deficita, zaustavljanje rasta javnog duga, kao i uspostavljanje trenda njegovog opadanja. U odnosu na planirani deficit za 2015-tu godinu koji je iznosio 190 milijardi, imamo 50 milijardi. Projekcije za 2016-tu godinu su smanjenje troškova i povećanje efikasnosti svih nivoa javne uprave kroz reorganizaciju i funkcionalno restruktuiranje, a to će se, između ostalog, sprovesti i kroz postupak racionalizacije što znači da će plata na svim nivoima vlasti biti smanjena za 3% u masi u odnosu na procenjeno izvršenje u 2015-toj godini i to odgovara ciljanom smanjenju zaposlenih u državnom sektoru za devet hiljada u januaru 2016-te i dodatnih 20 hiljada u drugoj polovini 2016-te godine. Takođe, nastaviće se sprovođenja pravila da se na pet oslobođenih radnih mesta može realizovati jedno dodatno zapošljavanje. Na kraju je dodala da je u saradnji sa MMF-om je dogovoreno povećanje plata u prosveti.

 Zoran Tubić, pomoćnik ministra prosvete, rekao je da su sredstva koja imamo na raspolaganju ograničena i da shodno tome treba naći najbolju meru u njihovom raspoređivanju. Cilj je bio obezbediti normalno funkcionisanje u 2015-toj godini, što podrazumeva obezbeđivanje plata za 140 hiljada zaposlenih u prosveti, te plate će biti povećane za 4%, od čega 2% kod visokog obrazovanja što je zahtevalo povećanje mase sredstava u odnosu na fond za plate koji je iskazan u 2015-toj godini. Naredna važna stvar u koncipiranju budžeta za 2015-tu godinu bila je obezbeđivanje socijalne dimenzije u sadašnjim uslovima dostupnosti i kvaliteta obrazovanja pre svega kroz ishranu i smeštaj učenika i studenata u domovima. Pored sredstava koja su izdvojena za ishranu i smeštaj, značajna sredstva su izdvojena i za studentske kredite i stipendije, jedana od bitnih stvari koja je zadržana jeste projekat besplatnih udžbenika. U 2016-toj godini sredstva za ovu namenu će biti oko 620 miliona što će biti dovoljno da učenici osnovnih i srednjih stručnih škola dobiju besplatne udžbenike. Što se tiče problema racionalizacije on će se rešavati u periodu od prvog septembra 2016-te godine.

 Vera Dondur, državni sekretar u Ministarstvu prosvete, iznela je na počtku da je za nauku karkteristično prvo to što se finansira projektno, zatim što se iz budžeta koji je odvojen za njene potrebe finansira članarina u programu „Horizont 2020“ u kome učestvuju i drugi sektori, kao što su poljoprivreda, privreda, životna sredina. Iskazana je potreba za dopunskim sredstvima od čega je odobren deo vezan za nuklearne objekte Srbije. Na kraju je dodala da sva naša učešća u međunarodnim inicijativama ne rađaju uvek samo troškove nego stvaraju i preduslove da se dobar deo sredstava povrati u naš budžet.

 Zorica Nikodijević, sekretar Ministarstva sporta i omladine, napomenula je da se u ovoj godini raspolagalo sa umanjenim budžetom u odnosu na prethodnu. Raspoloživa sredstva su razvrstana po programima, u okviru programa razvoja sporta, između ostalog, izdvojena su sredstva za nagrade, priznanja i medalje sportistima, kao i za stipendiranje. U okviru programa omladinske politike akcenat je stavljen na zapošljavanje mladih. Što se tiče programa sportske infrastrukture, za sledeću godinu je planiran završetak atletske dvorane u Beogradu, atletskog stadiona u Novom Pazaru kao i rekonstrukcija sportskih objekata u Karatašu.

 Mileta Poskurica uputio je pitanje šta se dešava sa sredstvima za usavršavanje zaposlenih u srednjem i osnovnom obrazovanju i da li su ona ukinuta. Kao i pitanje da li su usaglašeni kriterijumi za odobravanje sredstava studentima koji se finansiraju iz budžeta.

 Mirjana Ćojbašić, pomoćnik ministra finansija, rekla je da je Ministarstvo finansija, u saradnji sa Ministarstvom prosvete i USAID-om, koji pomaže u uspostavljanju programske strukture budžeta, načinilo pomak unapređivanjem programske strukture u kojoj se sada jasno vidi koliko sredstava se dobija kod visokoškolskih ustanova.

 Zoran Tubić, pomoćnik ministra prosvete, rekao je da stručno usavršavanje nije izdvojeno kao posebno poglavlje nego se nalazi u više njih, da se ono finansira putem kredita koji se naziva obrazovanje za socijalnu inkluziju što je projektni zajam i odnosi se na izgradnju učeničkih i studentskih domova. to je komponenta koja se upravo odnosi na stručno usavršavanje. Što se tiče studentskog stvaralaštva, Ministarstvo pomaže razne organizacije i udruženja koja se bave razvojem studentskog stvaralaštva.

 Ninoslav Stojadinović, naveo je kako smatra da reforme moraju pratiti budžet što u slučaju ovog budžeta nije moguće. Rekao je da treba prestati sa tvrdnjama o povećanju plata budući da su one veoma daleko od onoga kakve su bile, takođe istakavši da plate nisu povećane zaposlenima u naučnim ustanovama.

 Milena Bićanin ocenila je da raspoloživa sredstva omogućavaju da sistem obrazovanja bude tu i ništa više. Ukoliko je još i umanjen novac za projektna istraživanja, ne možemo imati napredak i moguće je očekivati odliv naučnika i istraživača iz zemlje. Što se tiče povećanja plata, smatra da to možda i ne možemo nazvati povećanjem jer će prosvetni radnici biti idalje u nezavidnom položaju. Uputila je pitanje da li će biti finansiranja za istraživanja.

 Zoran Tubić, pomoćnik ministra prosvete, naveo je kako plate nisu smanjene svima. Oko 30 hiljada zaposlenih sa primanjima ispod 27 hiljada nije pretrpelo smanjivanje. Sada su i njima povećane plate, te je time ukupan budžet prosvete veći za oko 5 milijardi. U vezi sa istraživanjem, istakao je da će se i delje učestvovati u projektima kao što su PISA (Programme for International Student Assessment) i TALIS (The OECD Teaching and Learning International Survey).

 Marko Atlagić, rekao je da smatra kako se zacrtani program polako ostvaruje u većini postavljenih ciljeva.

 Zamenik predsednice, prof. dr. Ljubiša Stojimirović, koji je nastavio predsedavanje sednicom, stavio je na glasanje **Predlog zakona o budžetu Republike Srbije za 2016. godinu- razdeo 24 Ministarstvo prosvete, nauke i tehnološkog razvoja i razdeo 29 Ministarstvo omladine i sporta- u načelu.**

**Odbor je u skladu sa članom 173. stav 2. Poslovnika Narodne skupštine odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati Predlog zakona u navedenom delu** (devet narodnih poslanika je glasalo za, jedan protiv, dvoje nije glasao).

Druga tačka dnevnog reda: **Razno**

U okviru druge tačke dnevnog reda nije bilo diskusije.

Sednica je završena u 12,00 časova.

 SEKRETAR PREDSEDNICA

Dragomir Petković mr Aleksandra Jerkov